OBH 7000/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A Mozgáskorlátozottak Egyesületének Országos Szövetsége fordult segítségért az állampolgári jogok országgyűlési biztosához a súlyos szociális gondokkal küzdő rokkant mozgáskorlátozott hölgy érdekében.

A panaszos 1956. május 24-én született, gyermekkorától 100 százalékos rokkant (diagnózis: Heine Medin). Jelenleg havi 13.500 forintos kivételes ellátásból egyedül él.

Alkotmányos jogsérelem

A szociális biztonsághoz való jog (Alk. 70/E (1-2) bek.)

Alkalmazott jogszabályok

A társadalombiztosításról szóló 1975. évi II. tv. (T)
71. § (1) Az árvaellátás az árva tizenhatodik életévének a betöltéséig jár.... Ha az árva jogosultságának a megszünése előtt megrokkan, a rokkantság tartamára az árvaellátás életkorra tekintet nélkül megilleti.

A rokkantsági járadékról szóló 83/1987. (XII.27.) MT rendelet

1. § (1) Aki az Országos  Orvosszakértői Intézet illetékes orvosi bizottságának szakvéleménye szerint a 25. életéve betöltése előtt teljesen munkaképtelenné vált és nyugellátást, baleseti nyugellátást részére nem állapítottak meg, rokkantsági járadékra jogosult.

A családi pótlékról és a családok támogatásáról szóló 1990. évi XXV. tv.

T. 1. § (1) Családi pótlékra - amennyiben nemzetközi szerződés eltérően nem rendelkezik - a Magyar Köztársaság területén tartózkodó magyar állampolgár, az állandó tartózkodásra jogosító személyazonosító igazolvánnyal rendelkező bevándorolt, vér szerinti, örökbefogadó és nevelőszülő (a továbbiakban: szülő) jogosult, ha háztartásában gyermeket nevel, és a családnak - az e törvényben foglalt kivételekkel - a tárgyévet megelőző naptári évben az egy főre jutó havi jövedelme az 5. §-ban rögzített jövedelemhatárokat nem haladja meg.

       (7) A három- és többgyermekes, a tartósan beteg, illetve testi vagy értelmi fogyatékos gyermeket nevelő családnak, valamint a három és többgyermekes, tartósan beteg, illetve a testi vagy értelmi fogyatékos gyermeket nevelő egyedülállónak a családi pótlék az (1) bekezdésében meghatározott jövedelmi feltételektől függetlenül jár, ha egyébként megfelel az (1) bekezdésben foglalt feltételeknek.

Megállapított tényállás

A panaszos édesapja 1996. július 26-án elhunyt, azóta egedül él havi 13.500 forint kivételes ellátásból, mely a 732-16406-6 törzsszámon kerül folyósításra. Családi pótlékra nem jogosult, mivel nincs gondnoka, aki őt saját háztartásában gondozza, ápolja. Árvaellátás iránti igényét a Nyugdíjfolyósító Igazgatóság mind első, mind másod fokon jogszerűen elutasította, mivel a panaszos édesapja halálakor 40 éves volt, bár 16. életéve betöltése előtt rokkant volt, azonban a jogosultság megszűnése előtt nem rokkanhatott meg, mert nem volt jogosult korábban árvaellátásra. Esetleges rokkantsági járadékigénye is elutasításra kerülne, mivel (a saját jogú ellátással egy tekintet alá eső) kivételes ellátásban részesül.

Az állampolgári jogok országgyűlési biztosa a fenti tényállás alapján alkotmányos visszásságot nem állapított  meg. Az ügy összes körülményeire tekintettel azonban megállapította, hogy a panaszos szociális biztonsága az adott élethelyzetben súlyosan veszélybe került.

Ajánlás

Az állampolgári jogok országgyűlési biztosa felkéri az Országos Nyugdíjbiztosítási Főigazgatóság Főigazgatóját arra, hogy a panaszos több "jogosultsága" mellett, a jogszabályok által megfogalmazott kizáró okok miatti nehéz szociális helyzetére tekintettel, méltányossági jogkörében vizsgálja meg a megoldás lehetőségét.

Budapest, 1997. november 

Gönczöl Katalin